Den ny udstilling åbner på Utzon Center på fredag. Og det er en lidt anderledes en af slagsen, for det er nemlig en bolig, der udstilles. Boligen, der faktisk er et rumhabitat, er udviklet af den danske tegnestue SAGA Space Architects. Boligen hedder Lunark, og den er kun fire og en halv kvadratmeter stor og har plads til to personer. Og det ved man med sikkerhed. To af arkitekterne har nemlig selv boet i Lunark i 60 dage på Nordgrønland. Læge siden sidste besøg på månen Lunark er udviklet, fordi de danske rumarkitekter vil med i kapløbet om at skulle bygge rumboliger, når man igen skal til månen. NASA planlægger nemlig igen at sende mennesker til månen inden for de næste par år - selvom der ikke har været mennesker der siden 1972. På de kommende missioner til månen er det planen, at man skal samle erfaringer, som kan bruges til missioner til eksempelvis Mars. Et bæredygtigt liv Men det er ikke kun arkitektur og design, der kan bruges i rummet. Deres erfaringer kan også bruges her på Jorden. - Det er en udstilling, der tager os ud til grænsen af det mulige. Samtidig har vi et kæmpe fokus på bæredygtighed, og selvom månehabitat og rumrejse lyder både ressourcetungt og sci-fi, så handler SAGA Space Architects' arbejde helt grundlæggende om at skabe rammerne om et sanseligt og bæredygtigt liv, siger Line Nørskov Davenport, der er udstillingsdirektør på Utzon Center. SAGA Space Architects har også arbejdet sammen med forskere om de psykologiske effekter, der er forbundet med isolation. Udstillingen er støttet af Realdania.

Opsummering:
Nu kan du se, hvordan en vaskeægte rumbolig ser ud.